Komission asetus (ETY) N:o 1580/93, annettu 23 päivänä kesäkuuta 1993, tiettyjen viljojen ja hienojen jauhojen, rouheiden ja karkeiden jauhojen luokkien vakiolaaduista sekä näiden tuoteluokkien kynnyshinnoista



Virallinen lehti nro L 152 , 24/06/1993 s. 0014 - 0015

Suomenk. erityispainos Alue 3 Nide 50 s. 0065

Ruotsink. erityispainos Alue 3 Nide 50 s. 0065



KOMISSION ASETUS (ETY) N:o 1580/93, annettu 23 päivänä kesäkuuta 1993, tiettyjen viljojen ja hienojen jauhojen, rouheiden ja karkeiden jauhojen luokkien vakiolaaduista sekä näiden tuoteluokkien kynnyshinnoista EUROOPAN YHTEISÖJEN KOMISSIO, joka ottaa huomioon Euroopan talousyhteisön perustamissopimuksen, ottaa huomioon vilja-alan yhteisestä markkinajärjestelystä 30 päivänä kesäkuuta 1992 annetun neuvoston asetuksen (ETY) N:o 1766/92(1) ja erityisesti sen 5 artiklan, sekä katsoo, että tiettyjen viljojen ja hienojen jauhojen, rouheiden ja karkeiden jauhojen vakiolaaduista sekä näiden tuoteluokkien kynnyshintojen vahvistamisessa sovellettavista säännöistä 19 päivänä heinäkuuta 1988 annettu neuvoston asetus (ETY) N:o 2226/88(2), sellaisena kuin se on viimeksi muutettuna asetuksella (ETY) N:o 1766/92, on kumottu; komissio vahvistaa niiden viljojen vakiolaadut, joihin ei sovelleta interventiota, sekä 1 artiklan 1 kohdan c alakohdassa tarkoitettujen tuotteiden, lukuun ottamatta maltaita, vakiolaadut ja kynnyshinnat asetuksen (ETY) N:o 1766/92 23 artiklassa säädettyä menettelyä noudattaen, kauran kynnyshinnan sekä hienojen jauhojen, rouheiden ja karkeiden jauhojen kynnyshintojen on vastattava määritettyjä vakiolaatuja; näiden vakiolaatujen on vastattava mahdollisimman paljon näiden tuotteiden keskimääräisiä laatuja yhteisössä, hienojen jauhojen, rouheiden ja karkeiden jauhojen kynnyshinnat olisi vahvistettava siten, että perusviljojen tavoitehinnat voidaan saavuttaa ja että jalostusteollisuuden suoja varmistetaan, nämä tavoitteet voidaan saavuttaa vahvistamalla kynnyshinta, jolla otetaan huomioon näiden tuotteiden valmistuskustannukset ja jalostusteollisuuden suojan riittävä taso, valmistuskustannukset voidaan määrittää lisäämällä viljan arvoon summa, joka edustaa erityisesti jauhatusmarginaalia, ja vähentämällä näin saadusta kokonaismäärästä tarvittaessa kiinteäksi vahvistettu arvo jauhatuksesta syntyneille karkeiden jauhojen tai heikompilaatuisten hienojen jauhojen jätetuotteille, vehnän rouheiden ja karkeiden jauhojen kynnyshinnan vahvistamisen lähtökohtana olisi kuitenkin oltava kiinteäksi vahvistettu keskimääräinen suhde hienojen vehnäjauhojen hinnan ja näiden tuotteiden hintojen välillä yhteisön markkinoilla, ja tässä asetuksessa säädetyt toimenpiteet ovat viljan hallintokomitean lausunnon mukaiset, ON ANTANUT TÄMÄN ASETUKSEN: 1 artikla Vakiolaatu, jolle kauran kynnyshinta vahvistetaan, määritellään seuraavasti: a) laadultaan virheetön, kunnollinen ja myyntilaatua oleva kaura, jossa ei ole epätavallista hajua eikä eläviä tuholaisia ja jolla on tälle viljalle ominainen väri ja jonka laatu vastaa yhteisössä tavanomaisissa olosuhteissa korjatun kauran keskimääräistä laatua; b) kosteuspitoisuus: 14 prosenttia; c) niiden ainesten enimmäisprosenttimäärä, jotka eivät ole moitteettoman laatuista perusviljaa: 3 prosenttia, josta: - jyvistä koostuvien epäpuhtauksien prosenttimäärä: 2 prosenttia, - erilaisten epäpuhtauksien prosenttimäärä: 1 prosentti; d) ominaispaino: 49 kiloa hehtolitraa kohti. 2 artikla Vakiolaatu, jolle hirssin kynnyshinta vahvistetaan, määritellään seuraavasti: a) hirssi, joka vastaa Argentiinassa tuotetun hirssin keskimääräistä laatua; b) kosteuspitoisuus: 13 prosenttia; c) niiden ainesten enimmäisprosenttimäärä, jotka eivät ole moitteettoman laatuista perusviljaa: 17 prosenttia, josta: - rikkoutuneiden jyvien ja kuorittujen jyvien prosenttimäärä: 15 prosenttia, - erilaisten epäpuhtauksien prosenttimäärä: 2 prosenttia. 3 artikla Vakiolaatu, jolle tattarin kynnyshinta vahvistetaan, vastaa Etelä-Afrikan tasavallassa tuotetun, kauppalaatua 2 olevan tattarin laatua. 4 artikla Vakiolaatu, jolle kanarianhelpin kynnyshinta vahvistetaan, määritellään seuraavasti: a) laadultaan virheetön, kunnollinen ja myyntilaatua oleva kanarianhelpi; b) kosteuspitoisuus: 16 prosenttia; c) niiden ainesten enimmäisprosenttimäärä, jotka eivät ole moitteettoman laatuista perusviljaa: 3 prosenttia, josta: - jyvistä koostuvien epäpuhtauksien prosenttimäärä: 2 prosenttia, - erilaisten epäpuhtauksien prosenttimäärä: 1 prosentti; d) ominaispaino: 70 kiloa hehtolitraa kohti. 5 artikla Tätä asetusta sovellettaessa: a) ainekset, jotka eivät ole moitteettoman laatuista perusviljaa, määritellään neuvoston asetuksen (ETY) N:o 2731/75(3) liitteessä I; b) tarvittavat menetelmät kosteuspitoisuuden määrittämiseksi ja niiden ainesten määrittämiseksi, jotka eivät ole moitteettoman laatuista perusviljaa, ovat komission asetuksessa (ETY) N:o 1908/84(4) säädetyt menetelmät; c) "jyvistä koostuvilla epäpuhtauksilla" tarkoitetaan muiden viljojen jyviä ja tuholaisten vioittamia jyviä; d) "erilaisilla epäpuhtauksilla" tarkoitetaan rikkakasvien siemeniä, vaurioituneita jyviä, varsinaisia epäpuhtauksia, kuoria, kuolleita hyönteisiä ja hyönteisten osia. 6 artikla 1. Vakiolaatu, jolle vehnäjauhon kynnyshinta vahvistetaan, määritellään seuraavasti: vehnäjauho, jonka tuhkapitoisuus on 550 milligrammaa 100:lta jauhogrammalta ja jonka kosteuspitoisuus on 15,50 prosenttia ja jota nimitetään 550-tyyppiseksi vehnäjauhoksi. 2. Edellä 1 kohdassa tarkoitettu kynnyshinta lasketaan laskemalla yhteen 3 kohdan säännösten mukaisesti määritetyt tekijät ja vähentämällä näin saadusta summasta 4 kohdan säännösten mukaisesti määritetty tekijä. 3. Yhteenlaskettavat tekijät ovat seuraavat: a) hienoksi jauhoksi jalostetun tavallisen vehnän arvo, laskettuna seuraavien tietojen perusteella: - yhden jauhotonnin tuotantoon tarvittava tavallisen vehnän määrä, joka on arvioitu kiinteästi 1 400 kiloksi, - tavallisen vehnän kynnyshinta, tämän hinnan kuukausittainen porrastus huomioon ottaen; b) jauhatusmarginaalia edustava määrä, joka on vahvistettu 30,22 ecuksi jalostettavan tavallisen vehnän tonnilta; c) määrä, joka on tarkoitettu varmistamaan jalostusteollisuuden suoja, vahvistettuna 22,67 ecuksi vehnäjauhotonnilta. 4. Vähennettävä tekijä on jätetuotteiden arvo, joka on laskettu seuraavien tietojen perusteella: - jätetuotteiden määrä, joka on arvioitu kiinteästi 372 kiloksi jätetuotteita saadulta jauhotonnilta, - lajitelluille tai lajittelemattomille jätetuotteille kiinteästi vahvistettu hinta, joka on 73,53 ecua tonnilta. 5. Vehnän ja rukiin sekajauhojen kynnyshinta on sama kuin hienojen vehnäjauhojen kynnyshinta. 7 artikla 1. Vakiolaatu, jolle hienon ruisjauhon kynnyshinta vahvistetaan, määritellään seuraavasti: ruisjauho, jonka tuhkapitoisuus on 812 milligrammaa 100:lta jauhogrammalta ja jonka kosteuspitoisuus on 15,50 prosenttia. 2. Edellä 1 kohdassa tarkoitettu kynnyshinta lasketaan 6 artiklan 3 ja 4 kohdan säännösten mukaisesti niin, että ilmaisu "vehnä" korvataan ilmaisulla "ruis". Lajiteltujen tai lajittelemattomien jätetuotteiden osalta käytetään hintaa, joka on vahvistettu kiinteästi 70,98 ecuksi tonnilta. 8 artikla 1. Vakiolaatu, jolle tavallisen vehnän rouheiden ja karkeiden jauhojen kynnyshinta vahvistetaan, vastaa tuotetta, jonka kosteuspitoisuus on 15,50 prosenttia. 2. Vakiolaatu, jolle durumvehnän rouheiden ja karkeiden jauhojen kynnyshinta vahvistetaan, vastaa tuotetta, jonka kosteuspitoisuus on 14,50 prosenttia. 3. Edellä olevissa kohdissa tarkoitetut kynnyshinnat ovat samansuuruiset kuin hienon vehnäjauhon kynnyshinta, johon on lisätty 8 prosenttia. 9 artikla Tämä asetus tulee voimaan 1 päivänä heinäkuuta 1993. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 23 päivänä kesäkuuta 1993. Komission puolesta René STEICHEN Komission jäsen (1) EYVL N:o L 181, 1.7.1992, s. 21 (2) EYVL N:o L 197, 26.7.1988, s. 23 (3) EYVL N:o L 281, 1.11.1975, s. 22 (4) EYVL N:o L 178, 5.7.1984, s. 22